V období apríl - máj 2013 vykonali inšpektori Slovenskej obchodnej inšpekcie (ďalej len SOI) kontrolu dodržiavania povinností pri uvádzaní biocídnych výrobkov na trh, ustanovených zákonom č. 217/2003 Z. z. o podmienkach uvedenia biocídnych výrobkov na trh a o zmene a doplnení niektorých zákonov, v znení zákona č. 434/2004 Z. z., zákona č. 15/2006 Z. z., zákona č. 95/2007 Z. z., zákona č. 405/2008 Z. z., zákona č. 489/2008 Z. z., zákona 67/2010 Z. z. a zákona č. 339/2012 Z. z. a Nariadením komisie č. 1451/2008 o druhej fáze desaťročného pracovného programu uvedeného v článku 16 ods.2 smernice Európskeho parlamentu a Rady 98/8/ES o uvádzaní biocídnych výrobkov na trh (ďalej len nariadenie).

Biocídny výrobok je výrobok, ktorý obsahuje jednu účinnú látku alebo viac účinných látok vo forme, v ktorej je dodávaný užívateľom a určený na ničenie, odpudzovanie, zneškodňovanie alebo dosiahnutie iného regulačného účinku na škodlivý organizmus chemickým alebo biologickým spôsobom.
Podnikatelia (výrobca, dovozca, hlavný distribútor) pred uvedením biocídneho výrobku na trh ho musia oznámiť Centru pre chemické látky a prípravky (ďalej len Centrum). Centrum po vyhodnotení predloženej dokumentácie vydá súhlasné Rozhodnutie s uvedením biocídneho výrobku na trh na stanovenú dobu.
V súčasnosti v Európskej spoločnosti prebieha podľa smernice 98/8/ES  realizácia 10-ročného pracovného programu zameraného na posúdenie všetkých účinných látok, nachádzajúcich sa v biocídnych výrobkoch. Podľa nariadenia môžu byť na trh uvádzané len tie biocídne výrobky, ktorých účinné látky budú v rámci tohto programu posúdené. Ich zoznam sa nachádza v prílohe II. nariadenia spolu s typom biocídneho výrobku, pre ktorý budú autorizované alebo registrované.

Cieľom zákona je, aby na trh boli uvádzané len objektívne posúdené biocídne výrobky s maximálnou účinnosťou a minimálnymi rizikami pre ľudí, zvieratá a životné prostredie.

Slovenská obchodná inšpekcia , ako kontrolný orgán vnútorného trhu, je oprávnená pri výkone kontroly preverovať, či podnikatelia dodržiavajú ustanovenia tohto zákona a ukladať pokuty za správne delikty v zmysle § 31 tohto zákona.
Kontrolu biocídnych výrobkov SOI vykonáva od roku 2004. Každý rok je plánovaná jedna celoslovenská kontrolná akcia v trvaní 2-3 mesiacov. V období medzi dvoma akciami sú vykonané kontroly na základe podnetov od spotrebiteľov a podnikateľov.
Predmetom kontroly bolo dodržiavanie povinností podnikateľov pri uvádzaní biocídnych výrobkov na trh, ustanovených v zákone a v nariadení.

C i e ľ o m   k o n t r o l y bolo vyselektovať z trhu SR biocídne výrobky s obsahom účinných látok, na ktoré sa vzťahuje zákaz uvádzania na trh podľa čl. 4 nariadenia, ako aj preveriť u ostatných biocídnych výrobkov dodržiavanie povinností ustanovených v zákone pri ich uvedení na trh, najmä :
•	oznámiť údaje o biocídnom výrobku Centru pred jeho uvedením na trh, 
•	uvádzať na trh biocídne výrobky  len s  účinnými látkami zo zoznamu prílohy II. nariadenia a  platným rozhodnutím Centra,
•	vyhotoviť kartu bezpečnostných údajov (ďalej len KBÚ) na všetky biocídne výrobky, klasifikované ako nebezpečné pred ich uvedením na trh,
•	poskytnúť KBÚ Národnému toxikologickému informačnému centru a každému príjemcovi, 
•	označovať a baliť biocídne výrobky v súlade s požiadavkami zákona,
•	pri propagácii a reklame biocídneho výrobku dodržiavať požiadavky zákona,
•	dodržiavať požiadavky pri predaji biocídnych výrobkov, vyplývajúce zo zákona č.355/2007 Z. z. o ochrane, podpore a rozvoja verejného zdravia a o zmene a doplnení niektorých zákonov a Nariadenia Európskeho parlamentu a Rady (ES) č. 1907/2006 o registrácii, hodnotení, autorizácii a obmedzovaní chemických látok (REACH) a o zriadení Európskej chemickej agentúry. 

		Výsledky kontroly biocídnych výrobkov

V rámci kontrolnej akcie, ktorá bola zameraná na dodržiavanie zákona a nariadenia, inšpektori SOI vykonali 116 kontrol u 13 výrobcov a 38 distribútorov. Bolo prekontrolovaných 433 druhov biocídnych výrobkov, z toho u 71 druhov boli zistené nedostatky, čo predstavuje 16,4 %. Prevažnú väčšinu nedostatkov predstavujú  biocídne výrobky s nedostatkami v označení a neoznámené Centru.
Ďalších 55 kontrol bolo vykonaných vo veľkoskladoch a maloobchodných predajniach, ktoré boli zamerané najmä na zistenie informácií o výrobkoch, ich výrobcoch resp. distribútoroch ako aj o výskyte biocídnych výrobkov v predaji po lehote, ktorú stanovilo Centrum na ich dopredaj prípadne s obsahom účinných látok, na ktorých sa vzťahuje zákaz uvádzania na trh podľa nariadenia.
Všetky kontrolované subjekty predložili oprávnenia na podnikanie v súlade s požiadavkami na predmetnú podnikateľskú činnosť.

1. Kontrola účinných látok biocídnych výrobkov

Počas kontrolnej akcie neboli zistené žiadne biocídne výrobky s obsahom účinných látok, na ktoré sa vzťahuje podľa nariadenia zákaz uvádzania na trh.

2. Oznámenie biocídnych výrobkov 

Podnikatelia môžu uvádzať na trh len tie biocídne výrobky, ktoré oznámili Centru podľa § 33 zákona a na ktoré Centrum vydalo súhlasné rozhodnutie spolu s číslom oznámenia. Rozhodnutie je vydané na tri roky. Po uplynutí tejto doby rozhodnutie stráca platnosť a podnikateľ musí požiadať o jeho predĺženie.

Z kontrolovaných 433 druhov biocídnych výrobkov 15 druhov bolo uvedených na trh bez predbežného oznámenia a súhlasného rozhodnutia Centra, čo predstavuje 3,5 %. Na ďalšie 3 druhy biocídnych výrobkov podnikatelia nemali platné rozhodnutia Centra (uplynula trojročná doba), čo predstavuje 0,7 %.

Napríklad:

•	Biocídne výrobky PINE Dr. House WC  CLEANER ACTIVE  POWER  ANTIBAC-TERAL, 750 ml balenie, MORTEIN na lietajúci hmyz 400ml,  MORTEIN na lezúci hmyz    400ml,  CLOROX  Fehérítő Friss citrom  (žltý) 1 L, CLOROX  Fehérítő Virágmező  (červený)  1 L, CLOROX  Fehérítő Erdei frissesség(zelený)  1 L., Antibakteriál Lemon fresh, HARPIC 100% vizkő eltávolító, Green fresh (modrý) 750 ml, GENIUS PRO, odstraňuje pleseň bez obsahu chlóru,   FARATOX B – ZWALCZA MRÓWKI FARAONA ,  TOXANOX PLUS Best 250 ml – šrodek gryzoniobójczy,  BADEX – bieliaci a dezinfekčný prípravok 1000 ml boli uvádzané na trh bez oznámenia a súhlasného rozhodnutia Centra.
•	Na biocídne výrobky Sírne knôty, Raid  nástraha proti mravcom a Raid proti moliam, 2 x 3 g boli predložené neplatné rozhodnutia Centra a výrobky boli uvedené na trh po dátume splatnosti rozhodnutia Centra.

3. Kontrola karty bezpečnostných údajov (KBÚ)

Zákon ukladá podnikateľovi povinnosť vyhotoviť KBÚ pre každý biocídny výrobok, ktorý je klasifikovaný ako nebezpečný. KBÚ  je povinný poskytnúť Národnému toxikologickému informačnému centru a  každému odberateľovi  biocídneho výrobku (okrem spotrebiteľa)  najneskôr s prvou dodávkou, aby príjemca mohol prijať účinné opatrenia týkajúce sa ochrany života, zdravia ľudí a  životného prostredia.
Po obsahovej stránke KBÚ musí spĺňať požiadavky § 6  zákona č. 67/2010 Z. z. o podmienkach uvedenia chemických látkach a chemických zmesí na trh a o zmene a doplnení niektorých zákonov  (ďalej len chemický zákon) ako aj článku 31 a Prílohy II Nariadenia Európskeho parlamentu a Rady (ES) č. 1907/2006 o registrácii, hodnotení, autorizácii a obmedzovaní chemických látok (REACH)...

Predmetom kontroly boli KBÚ tých biocídnych výrobkov, ktoré boli klasifikované ako nebezpečné. Z prekontrolovaných 108 KBÚ  na 14 druhov biocídnych výrobkov  nemali  podnikatelia vypracované KBÚ (13,0%) pri prvej kontrole. Tieto KBÚ  boli  zaslané Národnému  toxikologickému informačnému centru ako aj príjemcom biocídnych výrobkov až po ich vypracovaní. 
Z obsahovej stránky  KBÚ boli zistené nedostatky v 6 prípadoch (5,6%), keď klasifikácie zložiek zmesi neboli uvedené podľa nariadenia CLP. 
Správnosť klasifikácie zmesi bola prekontrolovaná v každom prípade. Nesprávna výsledná klasifikácia počas kontrolnej akcie nebola zistená.

Napríklad:

•	U biocídnych výrobkoch MORTEIN na lietajúci hmyz 400ml,  MORTEIN na lezúci hmyz    400ml,  CLOROX  Fehérítő Friss citrom   1 L, CLOROX  Fehérítő virágmező    1 L, CLOROX  Fehérítő Erdei frissesség  1 L, HARPIC 100% vizkő eltávolító, Green fresh  750 ml,  FARATOX B – ZWALCZA MRÓWKI FARAONA,  TOXANOX PLUS Best 250 ml – šrodek gryzoniobójczy, FLÓRASZEPT 500 ml Penészfoltok Ellen (proti plesni) nebola pri prvej kontrole vypracovaná KBÚ a nebola splnená ani   požiadavka zákona zaslať KBÚ každému  príjemcovi a Národnému toxikologickému informačnému centru.

4. Kontrola označovania  biocídnych výrobkov 

Označovanie biocídnych výrobkov musí byť v súlade s požiadavkami  § 20 zákona o biocídnych výrobkoch. Ak ide o nebezpečnú zmes, jej označovanie musí obsahovať  aj údaje stanovené  v § 3 a  § 46 chemického zákona.  
Označovanie biocídnych výrobkov,  balených v aerosólovom rozprašovači,  musí vyhovovať navyše požiadavkám Nariadenia vlády č. 46/2009 Z.z. ktorým sa ustanovujú požiadavky na aerosólové rozprašovače.

Z prekontrolovaných 433 druhov biocídnych výrobkov u 55 druhov (12,7%) boli zistené nedostatky v označovaní. 
Najvážnejším nedostatkom  boli chýbajúce  informácie na etikete v štátnom jazyku.
Najčastejším nedostatkom bolo chýbajúce číslo oznámenia v označení kontrolovaných biocídnych výrobkov.

Ďalšími nedostatkami boli :

•	chýbajúce informácie o dávkovaní vyjadrené v metrických jednotkách na každé použitie,
•	neuvedený čas potrebný na biocídny účinok, 
•	v označení výrobku bol uvedený biocídny účinok pritom výrobok neobsahoval účinnú látku a nebol biocídnym výrokom,
•	chýbajúce pokyny  na  bezpečné  zneškodnenie  biocídneho  výrobku  a  jeho  obalu  vrátane  zákazu opakovaného použitia obalu.

Napríklad:

•	V označení  biocídnych výrobkov   PINE Dr. House WC  CLEANER ACTIVE  POWER  ANTIBAC-TERAL, 750 ml balenie, MORTEIN na lietajúci hmyz 400ml,  MORTEIN na lezúci hmyz    400ml,  CLOROX  Fehérítő Friss citrom  (žltý) 1 L, CLOROX  Fehérítő Virágmező  (červený)  1 L, GRANOKETT  granule pre hubenie hlodavcov  150 g,  Raid, nástraha proti mravcom,  CILIT BANG Plesen, FARATOX B – ZWALCZA MRÓWKI FARAONA a TOXANOX PLUS Best 250 ml – šrodek gryzoniobójczy, SANYTOL gel dezinfekčný čistí ruky, BADEX bieliaci a dezinfekčný prípravok, Antibakteriál Lemon fresh chýbalo  číslo oznámenia.
•	U výrobku GENIUS PRO chýbalo okrem  čísla oznámenia aj pokyny na bezpečné zneškodnenie biocídneho výrobku a čas potrebný na biocídny účinok. 
•	Informácie v označení výrobkov BIO KILL insekticidum 450 ml, Tiret PROFESSIONAL LEFOLYÓTISZTÍTÓ GÉL, CILLIT BANG Power Cleaner with Bleach, Super SPEC DO RUR, DIFUSIL REPELENT spray 2 v 1 neboli v štátnom jazyku. 
•	U výrobkov FARATOX B – ZWALCZA MRÓWKI FARAONA a TOXANOX PLUS Best 250 ml – šrodek gryzoniobójczy chýbali okrem označovania v štátnom jazyku a čísla oznámenia  aj pokyny na bezpečné zneškodnenie biocídneho výrobku a čas potrebný na biocídny účinok.
•	V označení  výrobku Ceresit stop plesni 500 ml  chýbal pokyn na zákaz opakovaného použitia obalu.
•	U výrobkov MALLERUD  odstraňovač rias 1l a MALLERUD prostriedok na čistenie náhrobných kameňov 500 ml chýbal okrem pokynu na zákaz opakovaného použitia obalu aj pokyn na bezpečné zneškodnenie biocídneho výrobku  a jeho obalu.

5. Kontrola balenia biocídnych výrobkov

Balenie biocídnych výrobkov musí spĺňať požiadavky § 3 a  § 47 chemického zákona.
Pri kontrole balenia biocídnych výrobkov sa inšpektori zamerali hlavne na bezpečnosť obalu, aby nemohlo dôjsť k úniku  nebezpečnej látky alebo zmesi   a k ohrozeniu alebo poškodeniu zdravia ľudí alebo životného prostredia; aby obaly boli zreteľne odlišné od obalov bežne používaných na potraviny, krmivá, pitnú vodu a lieky; aby obaly nemali lákavý tvar alebo takú dekoráciu, ktorá by uvádzala spotrebiteľa do omylu alebo vzbudzovala zvedavosť detí; aby obaly jedovatých, mimoriadne horľavých, veľmi horľavých, škodlivých a žieravých látok a zmesí boli vybavené hmatovým upozornením na nebezpečenstvo pre ľudí s poruchou zraku a nevidomých; a pri jedovatých a žieravých látok a zmesí  navyše aj  s uzávermi odolnými proti otvoreniu deťmi.
Inšpektori  počas kontrolnej akcie zistili 3 druhy výrobkov s nedostatkami v balení pre chýbajúce hmatové upozornenia na nebezpečenstvo pre ľudí s poruchou zraku a nevidomých. 
Napríklad:

•	Obaly biocídnych výrobkov s názvom Insekticídna krieda NOVÁ STOP mravcom a XYLADECOR Xylamon, klasifikovaných ako „škodlivý“, neboli vybavené hmatovým upozornením na nebezpečenstvo pre ľudí s poruchou zraku a nevidomých. 

6. Propagácia a reklama

Pri reklame biocídneho výrobku musí podnikateľ vždy uviesť v zmysle § 21 zákona  upozornenie:
 „Používajte biocídne výrobky bezpečne. Pred použitím si prečítajte údaje na obale a pripojené informácie  o výrobku.“ 
Propagačné a reklamné materiály nesmú obsahovať údaje: „biocídny výrobok s nízkym rizikom“, „netoxický“, „neškodný“, „neškodný pre životné prostredie“ a nesmú možného používateľa informovať spôsobom, ktorý je klamlivý. 

Z kontrolovaných propagačných materiálov v  1  prípade bolo zistené chýbajúce upozornenie podľa zákona. 

7. Podmienky predaja biocídnych výrobkov, klasifikovaných ako nebezpečné

Podľa § 52 zákona č.355/2007 Z. z. o ochrane, podpore a rozvoja verejného zdravia a o zmene a doplnení niektorých zákonov, „veľmi jedovaté  látky a zmesi“ sa nesmú vydávať a predávať fyzickým osobám, „jedovaté látky a zmesi“  môžu byť predávané výhradne osobám starším ako 18 rokov, v prípade samoobslužného predaja ich môže vydávať len predavač a   nemôžu byť predávané v predajniach požívatín a hračiek.
Podľa prílohy XVII.  Nariadenia Európskeho parlamentu a Rady (ES) č. 1907/2006 o registrácii, hodnotení, autorizácii  a  obmedzovaní  chemických látok (REACH) a o zriadení 

Európskej chemickej agentúry, chemické látky a zmesi, klasifikované ako  „karcinogénny kategórie 1 alebo 2“, „mutagénny kategórie 1 alebo 2“, „poškodzujúci reprodukciu kategórie 1 alebo 2“ nemôžu byť predávané širokej verejnosti.

Počas kontrolnej akcie neboli inšpektormi zistené žiadne porušenia podmienok predaja biocídnych výrobkov. Bolo však zistených  5 druhov výrobkov v ponuke pre spotrebiteľov po uplynutí doby  spotreby resp. skladovateľnosti.

N a j z á v a ž n e j š i e    n e d o s t a t k y  boli počas kontrolnej akcie zistené u nasledujúcich výrobkov:

•	Biocídne výrobky MORTEIN na lietajúci hmyz 400ml,  MORTEIN na lezúci hmyz    400ml,  CLOROX  Fehérítő Friss citrom   1 L, CLOROX  Fehérítő Virágmező    1 L CLOROX  Fehérítő Erdei frissesség boli uvedené na trh bez oznámenia a súhlasného rozhodnutia centra a  bez vypracovanej KBÚ. Nebola splnená požiadavka chemického zákona zaslať KBÚ každému príjemcovi látky alebo zmesi a Národnému toxikologickému informačnému centru. 
•	Biocídne výrobky FARATOX B – ZWALCZA MRÓWKI FARAONA a TOXANOX PLUS Best 250 ml – šrodek gryzoniobójczy  boli taktiež uvedené na trh bez oznámenia a súhlasného rozhodnutia centru a  bez vypracovanej KBÚ, čím  nebola splnená požiadavka chemického zákona zaslať KBÚ každému príjemcovi látky alebo zmesi a Národnému toxikologickému informačnému centru. Navyše informácie pre spotrebiteľov v označení výrobku  neboli v štátnom jazyku a v označení výrobku chýbali  pokyny na bezpečné zneškodnenie biocídneho výrobku a čas potrebný na biocídny účinok.

Opatrenia

1.	Vo všetkých kontrolovaných prevádzkarniach boli spísané inšpekčné záznamy a  vydané záväzné pokyny na odstránenie zistených nedostatkov. 

2.	Pri zistení nedostatkov boli podnikatelia vyzvaní na ich dobrovoľné odstránenie v súlade s Nariadením Európskeho parlamentu a Rady (ES) č. 765/2008, ktorým sa stanovujú požiadavky akreditácie a dohľadu nad trhom v súvislosti s uvádzaním výrobkov na trh a ktorým sa zrušuje Nariadenie (EHS) č. 339/93.
Počas kontrolnej akcie boli podnikateľmi dobrovoľne stiahnuté z predaja alebo z trhu 10 druhov biocídnych výrobkov   v hodnote 1383,47 €.

3.	V zmysle  §-u 6  ods. 1 písm. a) bod  1. zákona  č. 128/2002 Z. z.,  o  štátnej  kontrole vnútorného trhu, vo veciach ochrany  spotrebiteľa..., boli uložené opatrenia  na zákaz predaja alebo dodávky  u   12  podnikateľských   subjektov   na   25  druhov  biocídnych  výrobkov  v  celkovej hodnote 480,39 €  pre vážne nedostatky, ktoré môžu ohroziť zdravie spotrebiteľov. 

4.	S  podnikateľmi, ktorí sa dopustili opakovane správneho deliktu v oblasti uvedenia biocídnych výrobkov na trh, prípadne nesplnili vydané opatrenie na odstránenie zisteného nedostatku, budú zahájené správne konania o uložení pokút podľa § 31 ods. 2 písm. c) zákona. 

Záver

Kontrolná akcia bola zameraná na dodržiavanie požiadaviek zákona a nariadenia pri uvádzaní biocídnych výrobkov na trh.

Kontroly boli vykonané u 106 podnikateľov, uvádzajúcich biocídne výrobky na trh. Bolo  prekontrolovaných 433 druhov biocídnych výrobkov, z toho u 71 druhov boli zistené nedostatky, čo predstavuje 16,40 %. Z toho vyplýva, že  u každého šiesteho kontrolovaného biocídneho výrobku bol zistený nesúlad s požiadavkami všeobecne záväzných právnych predpisov. V porovnaní s kontrolnou akciou v roku 2012, kedy 21,9% malo nedostatky, môžeme v roku 2013 konštatovať mierne zlepšenie. 

Nedostatky boli zistené najmä u tých podnikateľov, ktorí sa s predmetnou podnikateľskou činnosťou  zaoberajú krátky čas. Boli však aj takí  podnikatelia,  u ktorých  v minulosti už bola zo strany SOI vykonaná kontrola, napriek tomu nové biocídne výrobky uvádzali na trh bez oznámenia a súhlasného rozhodnutia Centra pre chemické látky a prípravky. Počas kontrolnej akcie bolo zistených 15 biocídnych výrobkov (3,5 %) bez predbežného oznámenia a súhlasného rozhodnutia Centra. Ďalšie  3 druhy biocídnych výrobkov (0,7%) boli v ponuke pre spotrebiteľov bez platného rozhodnutia Centra.

Podnikatelia nemali pri prvej kontrole vypracované karty bezpečnostných údajov u 13,0 % biocídnych výrobkov, klasifikovaných ako nebezpečné. U týchto   biocídnych výrobkov nebola splnená požiadavka chemického zákona zaslať ich  odberateľom a  Národnému  toxikologickému informačnému centru. 

Kontrolou označovania bolo zistené, že 55 druhov  biocídnych výrobkov (12,7%) nevyhovovalo požiadavkám zákona. Najzávažnejšími nedostatkami, ktoré môžu  ohroziť  zdravie ľudí alebo životné prostredie, boli prípady, keď  na výrobkoch    informácie v označení neboli v štátnom jazyku, pritom biocídne výrobky boli klasifikované ako žieravé, škodlivé alebo dráždivé.
Závažnými nedostatkami boli aj  prípady, keď  obaly 3 biocídnych výrobkov neboli vybavené hmatovým upozornením na nebezpečenstvo pre ľudí s poruchou zraku a nevidomých.

Porovnaním výsledkov  kontrolnej akcie v roku 2013 s výsledkami z  kontrolnej akcie v roku 2012   môžeme konštatovať, že v roku 2013 boli zistené lepšie výsledky. Podstatný pokles bol  zistený v roku 2013  v počte neoznámených biocídnych výrobkov v ponuke pre spotrebiteľov. Kým v roku  2012 bolo zistených na trhu 11,7 % biocídnych výrobkov bez oznámenia alebo platného rozhodnutia Centra, v roku 2013 ich bolo iba 4,2 %. Výskyt biocídnych výrobkov na trhu bez vypracovanej KBÚ  bol taktiež nižší  v roku 2013 (13,0%)  ako v roku 2012 ( 17,6 %).
Mierny pokles bol zaznamenaný  v roku 2013 aj v počte nesprávne označených biocídnych výrobkov  (12,7 %) oproti roku 2012 (18,4 %), sú to však ešte stále neuspokojivé výsledky.

Vzhľadom na dosiahnuté výsledky ako aj na skutočnosť, že biocídne výrobky sú ponúkané spotrebiteľom na rôzne účely  v  stále  širšom sortimente,  Slovenská obchodná inšpekcia bude tejto problematike naďalej venovať zvýšenú pozornosť. 

Príloha 1

Počet kontrolovaných biocídnych výrobkov podľa jednotlivých typov 

Typ

Názov typu výrobku	
Počet biocíd.
výrobkov	

   1	
Biocídne výrobky na osobnú hygienu	28	
  
   2	
Dezinfekčné prípravky na súkromné a profesionálne použitie	161	
   
   3	
Biocídne výrobky na veterinárnu hygienu          	1	
  
   4	
Dezinfekčné prípravky pre oblasť potravín a krmív	8	
   
   7	
Konzervačné prípravky na povlaky	17	
   
   8	
Konzervačné prípravky na ochranu dreva	24	
  
  10	
Konzervačné prípravky na ochranu muriva	23	
  
  14	
Rodenticídy	32	
  
  18	
Insekticídy, akaracídy a iné prípravky na reguláciu iných článkonožcov	113	
  
  19	
Repelenty a atraktanty	26